Die kruppel engel deur Zenobia Kock by Protea Boekwinkel bekend gestel | Protea Boekhuis
Die kruppel engel deur Zenobia Kock by Protea Boekwinkel bekend gestel
by Protea Boekhuis on Apr 16th, 2013 Tweet
Zenobia Kock het lank in Colesberg in die Noord-Kaap gewoon en dít is waar die storie vir haar roman Die kruppel engel ontkiem het. Intussen het sy 'n ruk lank in Skotland gebly, waar sy die boek klaargemaak het, en tans is sy 'n inwoner van Umtata, maar sy het al die pad na Stellenbosch gekom om Saterdag haar boek by Protea Boekwinkel bekend te stel.
In gesprek met Annie Klopper van Protea Boekhuis het Kock vertel dat daar heelwat buite-egtelike kinders op Colesberg is. "Die meeste weet wie hul pa is, maar dan was daar 'n paar gevalle waar die ma geweier het om te sê wie die pa is. Vir daardie kinders wat nie geweet het nie, het dit hulle altyd gepla. Selfs wanneer hulle al 50 jaar oud is, vra hulle nog steeds vir hul ma wie hul pa is."
In Die kruppel engel skryf Kock oor só 'n kind, Tina, wat na die identiteit van haar pa soek. Daar is ook 'n karakter, Jakob, in Die kruppel engel, wat Tina bystaan. Dié geskende karakter is gegrond op 'n werklike persoon wat Kock deur die sopkombuis op die dorp ontmoet het.
Kock wou spesifiek oor hierdie onderwerp skryf omdat "daar soveel mense is wat by grootmaakouers groot word. Dis 'n tema waarby baie mense kan aanklank vind".
Alhoewel Die kruppel engel as 'n jeugboek geklassifiseer kan word aangesien die hoofkarakter 'n tiener is, sê Kock dat sy nie spesifiek vir jongmense geskryf het nie. "Ek skryf in elk geval nie 'af' na jongmense nie, so enigeen sal die boek kan lees."
Louis Esterhuizen van Protea Boekwinkel het daarop gewys dat hierdie die tipe boek is waarin die Woordeboek van die Afrikaanse Taal ook belang sal stel, omdat Kock dit regkry om die eiesoortige Afrikaanse uitdrukkings van die mense in daardie omgewing vas te vang. Kock het vertel dat sy gereeld ongesiens notas geneem het van die uitdrukkings wat die mense in die Noord-Kaap gebruik en dat dit neerslag gevind het in die roman.
Tydens die geleentheid vir vrae het prof Albert Grundlingh uit die gehoor opgemerk dat Die kruppel engel die tipe verhaal is wat dikwels deur gewone geskiedskrywing misgekyk word. Hy het Kock bedank dat sy hierdie boek geskryf het en gesê hy sien uit daarna om dit te lees.
Annie Klopper gesels met Zenobia Kock by die bekendstelling v Die kruppel engel #livebooks twitter.com/carolynmeads/s…
— Carolyn Meads (@carolynmeads) April 13, 2013
Kock het lank in Colesberg gebly, was betrokke by bruin kerk. Baie buite-egtelike kinders, maar het gewoonlik geweet wie pa is #livebooks
Kock: Daar was egter 'n paar kinders wat nie geweet het wie hul pa is nie. Dit het hul altyd gepla, selfs as 50j vra nog vir ma #livebooks
Kock dra boek op aan vroue wat in sopkombuis in Colesberg gewerk het. #livebooks
Daar is die karakter Jakob in Die kruppel engel wat geskend is, gegrond op werklike persoon wat deur sopkombuis ontmoet het #livebooks
Kock noem dat daar soveel mense is wat by grootmaakouers grootword, 'n tema waarby baie mense kan aanklank vind #livebooks
Klopper noem dat daar baie swaarkry in die boek is, maar ook baie liefde #livebooks
Kock het boek in Skotland klaargemaak. Nou bly sy in Umtata. Nuwe stories broei daar. #livebooks
Die kruppel engel is oor 'n jong meisie, kan gesien word as jeugroman. Mar Kock nie "afgeskryf" na jeug. Enigeen kan dit lees #livebooks
Kock het uitdrukkings wat bruin mense van Colesberg gebruik neergeskryf, gehelp met dialoog. #livebooks
Kock sê sy het altyd sosiale kommentaar wat sy wil deel in haar skryfwerk. #livebooks
Prof Grundling as historikus sê uit gehoor dat hierdie tipe verhale is wat gekiedskrywing mis. Bv ook Happy Sindane. #livebooks
Kock noem sy wil hê mense moet trots in Afrikaans hê. Daarom dring haar karakter ook daarop aan om in Afr skool te gaan #livebooks
Louis Esterhuizen noem dat WAT gewoonlik ook sulke boeke soos Die kruppel engel bestel om uitdrukkings vas te vang #livebooks
Die kruppel engel deur Zenobia Kock
e-Boek: Die kruppel engel by Zenobia Kock
Tags: aanneming, Afrikaans, Albert Grundlingh, Annie Klopper, Bekendstellings, Book Launches, Buite-egtelik, Colesberg, Die kruppel engel, Events, Fiction, Geskiedenis, Louis Esterhuizen, Noord-Kaap, Protea, Protea Boekhuis, Protea Boekwinkel, Sosiale Kommentaar, South Africa, Stellenbosch, Uitdrukkings, WAT, Woordeboek van die Afrikaanse Taal, Zenobia Kock